ʼMaxku tnau ini koio ka‑n.
Io xa jandixa naʼi koio ka‑n Ianyuux.
Te io xa jandixa ñaʼa koio ka‑n mee‑r tuku.
Nuu tuu Taa‑r,
io kueʼe veʼe vili xndaa.
Nuʼu‑r nuu tuu Taa‑r,
xa kada tuʼa‑r veʼe koio mee‑n nuu kutuu vaʼa koio‑n.
Chi nux ma duʼa koo,
te ma kachitnuñaʼa‑r n‑kuu.
Nuʼu‑r,
xa kada tuʼa‑r veʼe koio mee‑n,
te ndii‑r,
xa kandeka ñaʼa‑r jɨʼɨn,
xa kutuu vaʼa koio mee‑n nuu kutuu mee‑r.
Ka xini‑n nde jɨʼɨn‑r,
te ka xini‑n ichi.
N‑jaʼan Tomás:
—Xtoʼo‑ro,
ñayo‑da xini nde jɨʼɨn‑n.
¿Nanda kuaʼa‑da jini koio‑da ichi?
N‑jaʼan Jesús:
—Mee‑r kuu ichi.
Te kuu‑r xandaa.
Te kida mee‑r xa kutuu vaʼa koio ñayiu xiʼin Ianyuux.
Ni ɨɨn ñayiu ma kuaʼa xa jɨʼɨn‑i nuu tuu Taa‑r,
nux ña kunduu‑i xiʼin mee‑r.
Nux ndaa n‑ka xini ñaʼa‑n mee‑r n‑kuu,
te dɨuni jini koio‑n Taa‑r n‑kuu.
Vitna ka xini‑n mee‑ia,
chi n‑ka xini ñaʼa‑n mee‑r.
N‑jaʼan Slipe:
—Dandeʼa ñaʼa‑n Taa‑ro Ianyuux idini vuelta,
te xijan ni ña ndoñuʼu ka‑da.
N‑jaʼan Jesús:
—Slipe,
xá n‑kuu uni kuia xtuu‑ro.
¿Te ta jini ñaʼa ka‑n a?
Ɨɨn ñayiu,
nux xini ñaʼa‑i mee‑r,
dani xini‑i Taa‑r tuku.
¿Nax kuu xa xijan‑n xa dandeʼa ñaʼa‑r Taa‑r?
¿Ña ka jandixa‑n xa kunduu mee‑r xiʼin Taa‑r te kunduu Taa‑r xiʼin mee‑r a?
Tnuʼu jaʼan‑r nuu‑n,
ñatu kuu tnuʼu mee‑r.
Kunduu Taa‑r xiʼin‑r,
te kida mee‑ia tniu‑ia.
Io xa jandixa koio‑n xa kunduu mee‑r xiʼin Taa‑r te kunduu Taa‑r xiʼin mee‑r.
Io xa jandixa‑n xaxeʼe tnuʼu‑r,
a juini ña kuaʼa‑n xa jandixa‑n xaxeʼe tnuʼu‑r,
ko io xa jandixa‑n xaxeʼe tniu kida‑r.
Xandaa kuu xa jaʼan‑r.
Nux jandixa ñaʼa ɨɨn ñayiu mee‑r,
te mee‑i tuku kada‑i tniu ná kida mee‑r.
Te kueʼe ka kada koio mee‑i dada xa kida mee‑r,
chi xaxeʼe xa nuʼu mee‑r nuu tuu Taa‑r.
Nux jandixa ñaʼa‑n mee‑r,
kajan‑n davaʼa nga xa kajan‑n,
te kada‑r,
xa jini koio‑n xa Taa‑r kuu Ia kunxaʼnu ka.
Davaʼa nga xa kajan‑n xaxeʼe xa jandixa ñaʼa‑n mee‑r,
te kada‑r.